# **NOREGS UNGDOMSLAG 2030**

*Langtidsprogram for perioden 2023-2030*

**Kor er me, kven er me, og kor vil me?**

NU-pila peiker framover, og det skal eit langtidsprogram òg. Det skal vise veg og retning for organisasjonen i åra som kjem, og sette rammer for alle ledd i organisasjonen.

Langtidsprogrammet skal inspirere og motivere til felles løft og innsats uavhengig av kor i landet du er frå, kva aktivitet du driv med, eller kva aldersgruppe du tilhøyrer. Den skal gi ei klar retning på arbeidet, og hjelpe oss med å utvikle og mobilisere.

I ein organisasjon med 125 år på baken, har det vore mange bølgedalar og -toppar. Dei siste 25 åra har til tider vore tunge og vanskelege, men me har bygd oss opp att stein for stein. No er tida komen for ein felles innsats for å løfte organisasjonen. Fram mot 2030 skal me gå strategisk og metodisk til verks for å bygge Noregs fremste organisasjon for immateriell kulturarv og levande lokalkultur i by og bygd.

**NU i 2030**  
For å kunne løfte oss som organisasjon, må me sette oss nokre mål, både for sentralleddet og for heile organisasjonen. Desse måla er fordelt på fem fokusområde: *Eit sterkt NU-fellesskap, Rom for kultur, Immateriell kulturarv, Organisasjonsbygging* og *Møteplassar.*

I tillegg har me peikt ut tre av FNs berekraftsmål som me i Noregs Ungdomslag skal ha fokus på i åra framover.

Eit godt arbeid med langtidsprogrammet føreset ei grundig kartlegging av aktiviteten i organisasjonen i 2022 og 2030.

Hovudvisjonen vår er:  
**I 2030 er Noregs Ungdomslag ein organisasjon alle kan kjenne seg heime i. Vi er ein leiande organisasjon for immateriell kulturarv og levande lokalkultur.**

**Eit sterkt NU-fellesskap**

Det er tid for å bygge ein sterkare og meir samansveisa organisasjon. Ein organisasjon der alle heiar på kvarandre, føler seg inkluderte og drar i lag.

Mål:   
NU er ein organisasjon medlemmane er stolte over og kjenner seg heime i.

Dette skal vi oppnå ved å ha

* inkluderande og trygge fellesskap
* ein kultur for å styrke kvarandre
* ein heilskapleg og felles merkevareprofil
* ein struktur tilpassa organisasjonen i dag
* god informasjonsflyt

**Rom for kultur**

For at me skal kunne samle oss til dans, framsyningar, kaffidrøs, galskap, spetakkel og moro, treng me alle ein stad å vere. Eit rom for kultur. Særmerket ved organisasjonen vår er alle ungdomshusa, grendehusa, samfunnshusa; dei kulturelle ballbingane våre.

Mål:   
NU har den beste kompetansen på rom for kultur.

Dette skal vi oppnå ved å ha

* ei samla oversikt over alle organisasjonseigde hus i NU
* god kompetanse på drift og vedlikehald av hus i alle ledd
* kompetanse til å hjelpe kvarandre med å finne rom for kultur
* god kontakt med styresmaktene om stønadsordningar til lag med hus

**Immateriell kulturarv**

I NU har me eit mangfald av aktivitetar, og det meste fell inn under dei store paraplyane *levande lokalkultur* og *immateriell kulturarv.* Amatørteater og folkedans skil seg særskild ut både i medlemsmassen og historikken.

Mål:   
NU har det beste kompetansemiljøet innan immateriell kulturarv.

Dette skal vi oppnå ved å ha

* ei felles forståing for kva immateriell kulturarv er
* gode instruktørar på fagfelta amatørteater og folkedans
* etablerte fagforum
* gode opplæringstilbod innan fagfelta våre
* eit godt fagsamarbeid med andre organisasjonar
* god kontakt med styresmaktene for å styrke rammevilkåra våre

**Organisasjonsbygging**

Ved å bygge gode tillitsvalde i organisasjonen, bygger me samtidig opp under det demokratiske Noreg.

Mål:   
Organisasjonsopplæringa i NU gir motiverte og trygge tillitsvalde.

Dette skal vi oppnå ved å ha

* årlege opplæringstilbod til alle tillitsvalde
* eit etablert opplæringstilbod i lags- og organisasjonsarbeid
* ein kultur for at nye tillitsvalde blir tatt godt imot og føler seg trygge i vervet sitt
* eit godt leiarprogram
* eit nasjonalt leiarnettverk

**Møteplassar**

For at ein organisasjon skal kunne dra i lag, drive godt fagleg arbeid og skape gode opplæringsarenaer, er det viktig med møteplassar og møtepunkt. Det skjer noko med mennesket i møte med andre, og denne kreativiteten og skapargleda er grunnleggande nødvendig for ei sunn organisasjonsutvikling.

Mål:   
NU har fleire identitetsskapande møteplassar.

Dette skal vi oppnå ved å ha

* både alderstilpassa og generasjonsoverskridande møteplassar
* regionale møteplassar i heile landet
* minst to årlege nasjonale møteplassar for heile organisasjonen
* deltakarar frå alle fylka på Barnlek 2029

**FNs berekraftsmål**

Med utgangspunkt i langtidsprogrammet over, er det desse tre måla som samsvarar best med det arbeidet me skal ta fatt på i perioden 2023-2030.

10) Mindre ulikskap  
11) Berekraftige byar og lokalsamfunn  
17) Samarbeid for å nå måla

**VEDLEGG 1**

*Til grunn for langtidsprogrammet ligg føremålsparagrafen, prinsipprogrammet og den fagpolitiske plattformen, som tidlegare er vedteken av landsmøtet.*

**Føremål**

Noregs Ungdomslag skal gjennom folkelege kulturaktivitetar skape engasjement og levande lokalmiljø.

**Prinsipprogram**  
 **Frilyndt**  
Noregs Ungdomslag er tufta på eit frilyndt grunnsyn. Å vere frilyndt er å vere tolerant, og å sjå mennesket for kva det er og kva det kan vekse seg til å bli.  
  
**Samfunnsengasjement**  
I ungdomslaga arbeider vi for gode og livskraftige lokalsamfunn i heile landet. Medlemmane får mot til å engasjere seg og arbeide for det dei trur på. Gjennom deltaking i laga sine aktivitetar og demokratiske prosessar, utviklar medlemmane seg som sjølvstendige og fellesskapsorienterte menneske.  
  
**Folkeleg kultur**   
I Noregs Ungdomslag brukar, formidlar og vidareutviklar vi kulturarv og folkelege kulturutrykk. Med humor, kreativitet, galskap og fantasi, skaper vi samtidig rom for nye tankar og aktivitet.  
  
**Samværskultur**  
I Noregs Ungdomslag har vi ein inkluderande samværskultur med trygge og rusfrie møteplassar, der alle blir møtte med respekt uansett alder, bakgrunn, politisk ståstad og livspraktisering.